Valdai klubi

Valdai klubi ehk Valdai Rahvusvaheline Diskussiooni Klubi (Международный дискуссионный клуб «Валдай») on 2004. aastal Venemaa riigivõimu loodud ja finantseeritav mõttekoda, mis kohtub kord aastas sügisel. Nimi on pandud Novgorodi lähedal asuva Valdai järve järgi, mille ääres toimus 2004. aasta suvel klubi esimene kokkusaamine. Kogunemine keskendub Venemaa sise- ja välispoliitikale, milleks on igal aastal erinev teema. Ürituse keskne osa on Venemaa presidendi kõne ja pressikonverents.

Ülevaade tegevusest 
Klubi esimene kokkusaamine toimus 2.-5. septembrini 2004 Valdai järve ääres. Ürituse korraldajateks olid uudisteagentuur RIA Novosti, MTÜ Venemaa Välis- ja Kaitsepoliitika Nõukogu, ajaleht The Moscow Times. Esimese kogunemise teemaks oli "Venemaa sajandivahetusel – lootused ja reaalsus". Edaspidi on aastakonverentsid toimunud mitmel pool Venemaal korra aastas septembris-oktoobris. 2014. aastast peale toimuvad need Sotšis. 2019. aastal toimus konverents 30. septembrist 3. oktoobrini teemal "Ida koidik ja uus poliitiline kord". Riigipeadest osalesid seal Filipiinide, Kasahstani, Aserbaidžaani ja Venemaa presidendid ning Jordaania kuningas.

Igal aastakonverentsil esineb Venemaa president Vladimir Putin, kes kohtub ka kõigi esinejatega, kuid ka teised kõrgemad riigitegelased: peaminister Dmitri Medvedev, välisminister Sergei Lavrov, kaitseminister Sergei Šoigu jt.

Konverentsile kutsutakse esinema maailma juhtivaid riigitegelasi, diplomaate ning teisi tuntud inimesi. Klubi tegevuses on osalenud üle 1000 poliitiku, diplomaadi ja teadlase 71 riigist, nende hulgas Afganistani president Hamid Karzai, Soome president Tarja Halonen, Austria president Heinz Fischer, Lõuna-Aafrika Vabariigi president Thabo Mbeki, Tšehhi president Vaclav Klaus, Iraani parlamendi spiiker Ali Larijani, Austria liidukantsler Wolfgang Schüssel, Prantsusmaa peaministrid François Fillon ja Dominique de Villepin, Itaalia peaminister Romano Prodi, Saksamaa kaitseminister Volker Rühe, Iisraeli kaitseminister Moshe Ya'alon, Poola filmirežissöör Krzysztof Zanussi jpt. Üritusele on kaasatud teadlased maailma juhtivatest ülikoolidest: Harvardi, Columbia, Georgetowni, Stanfordi, Carletoni, Londoni, Kairo, Teherani, Ida-Hiina, Tōkyō, Tel Avivi, Messina, John Hopkinsi ülikoolid, London School of Economics, King’s College London, Pariisi Poliitikauuringute Instituut ja Pariisi Ülikool. 

Klubil on oma eriistungid ka mitmetel kõrgetasemelistel rahvusvahelistel foorumitel. Näiteks Peterburi Rahvusvahelisel Majandusfoorumil ja Vladivostokis igal aastal toimuval Ida Majandusfoorumil.

Juhtkond 
Valdai klubi eesotsas on aastast 2014 Valdai Diskussiooni Klubi Arengu- ja Toetusfond. Klubi Arengu- ja Toetusfondi juhatuse esimees on Moskvas asuva Kõrgema Majanduskooli meediaprofessor Andrei Bõstritski, tegevdirektor on Venemaa keskse uudisteagentuuri RIA Novosti endine peadirektori asetäitja Nadežda Lavrentjeva, teadusdirektor on ajakirja Rossija v globalnoi politike («Россия в глобальной политике» 'Venemaa Globaalses Poliitikas') peatoimetaja ja Venemaa Välis- ja Kaitsepoliitika Nõukogu Presiidiumi esimees Fjodor Lukjanov.

Kriitika 
Tufti ülikooli professor Daniel W. Drezner on nimetanud Valdai klubi Davosis toimuva Maailma Majandusfoorumi Venemaa ekvivalendiks. Tema arvates on konverentsi suurim väärtus võimaldada kohalolijatel kindlaks määrata Venemaa poliitiline joon, ehkki oma kohalolekuga võidakse anda Venemaa režiimile suuremat legitiimsust. Nikolai Petrov Venemaa Carnegie Instituudist on Valdai klubi nimetanud Kremli jultunud propagandaprojektiks ja tunnustatud vene-ameerika politoloog Lilia Ševtsova on klubi nimetanud "Putini kasulikeks idiootideks".

Viited

Venemaa organisatsioonid